ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 10/94 της 12ης Αυγούστου 1994 για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών

Η ΜΕΙΚΤΗ ΕΠΙΤΡΟΠΗ ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, όπως προσαρμόστηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, στο εξής αποκαλούμενη «συμφωνία», και ιδίως τα άρθρα 86 και 98,

Εκτιμώντας:

ότι το άρθρο 1 του πρωτοκόλλου 31 της συμφωνίας καθορίζει τη συνεργασία στον τομέα της έρευνας και της τεχνολογικής ανάπτυξης όσον αφορά την εφαρμογή του τρίτου κοινοτικού προγράμματος-πλαισίου (1990-1994) (1), μέσω των ειδικών προγραμμάτων του 7 ότι κρίνεται σκόπιμο να επεκταθεί η συνεργασία αυτή στην εφαρμογή του τέταρτου κοινοτικού προγράμματος-πλαισίου (1994-1998) (2), μέσω των ειδικών προγραμμάτων του 7 ότι το πρωτόκολλο 31 πρέπει, κατά συνέπεια, να τροποποιηθεί, προκειμένου να καταστεί δυνατή η επέκταση της συνεργασίας από την ημερομηνία θέσπισης του προαναφερθέντος τέταρτου προγράμματος-πλαισίου,

ΑΠΟΦΑΣΙΖΕΙ:

Άρθρο 1

Το άρθρο 1 του πρωτοκόλλου 31 της συμφωνίας αντικαθίσταται από το ακόλουθο κείμενο:

«Άρθρο 1 Έρευνα και τεχνολογική ανάπτυξη 1. Από την 1η Ιανουαρίου 1994, τα κράτη της ΕΖΕΣ συμμετέχουν στην υλοποίηση του προγράμματος-πλαισίου των κοινοτικών δραστηριοτήτων έρευνας και τεχνολογικής ανάπτυξης που αναφέρονται στην παράγραφο 5, μέσω της συμμετοχής στα ειδικά προγράμματά του.

2. Τα κράτη της ΕΖΕΣ συμμετέχουν οικονομικά στις δραστηριότητες που αναφέρονται στην παράγραφο 5, σύμφωνα με το άρθρο 82 παράγραφος 1 στοιχείο α) της συμφωνίας.

3. Τα κράτη της ΕΖΕΣ συμμετέχουν πλήρως σε όλες τις επιτροπές των ΕΚ οι οποίες επικουρούν την Επιτροπή των ΕΚ στη διαχείριση, την ανάπτυξη και την εφαρμογή των δραστηριοτήτων που αναφέρονται στην παράγραφο 5.

4. Λόγω της ιδιαίτερης φύσης της συνεργασίας που προβλέπεται στον τομέα της έρευνας και της τεχνολογικής ανάπτυξης, οι εκπρόσωποι των κρατών της ΕΖΕΣ συμμετέχουν επιπλέον στις εργασίες της επιτροπής επιστημονικής και τεχνολογικής έρευνας (CREST) και των άλλων επιτροπών των ΕΚ τις οποίες συμβουλεύεται η Επιτροπή των ΕΚ στον τομέα αυτό, στο βαθμό που απαιτείται για την καλή λειτουργία αυτής της συνεργασίας.

5. Οι ακόλουθες κοινοτικές πράξεις, καθώς και οι παράγωγες πράξεις τους, αποτελούν το αντικείμενο του παρόντος άρθρου:

- 390 D 0221: απόφαση 90/221/ΕΟΚ/Ευρατόμ του Συμβουλίου της 23ης Απριλίου 1990 σχετικά με το πρόγραμμα-πλαίσιο για τις κοινοτικές δράσεις στον τομέα της έρευνας και της τεχνολογικής ανάπτυξης (1990-1994) (ΕΕ αριθ. L 117 της 8. 5. 1990, σ. 28),

- 394 D 1110: απόφαση αριθ. 1110/94/ΕΚ του Ευρωπαϊκού Κοινοβουλίου και του Συμβουλίου της 26ης Απριλίου 1994 περί του τέταρτου προγράμματος-πλαισίου επί των δράσεων της Ευρωπαϊκής Κοινότητας στον τομέα της έρευνας και της τεχνολογικής ανάπτυξης και επίδειξης (1994-1998) (ΕΕ αριθ. L 126 της 18. 5. 1994, σ. 1).

6. Η αξιολόγηση και οι σημαντικές αναδιατάξεις των δραστηριοτήτων των προγραμμάτων-πλαισίων για τις κοινοτικές δραστηριότητες στον τομέα της έρευνας και της τεχνολογικής ανάπτυξης που αναφέρονται στην παράγραφο 5, διέπονται από τη διαδικασία που αναφέρεται στο άρθρο 79 παράγραφος 3 της συμφωνίας.

7. Η συμφωνία ισχύει υπό την επιφύλαξη, αφενός, της διμερούς συνεργασίας η οποία υφίσταται βάσει του προγράμματος-πλαισίου κοινοτικών ενεργειών στον τομέα της έρευνας και τεχνολογικής ανάπτυξης (1987-1991) (*) και, αφετέρου, των διμερών συμφωνιών-πλαισίων για την επιστημονική και τεχνολογική συνεργασία μεταξύ της Κοινότητας και των κρατών της ΕΖΕΣ, εφόσον οι συμφωνίες αυτές αφορούν τομείς συνεργασίας που δεν καλύπτονται από τη συμφωνία.

»

Άρθρο 2

Η παρούσα απόφαση αρχίζει να ισχύει την 1η Νοεμβρίου 1994 υπό τον όρο ότι όλες οι κοινοποιήσεις που απαιτούνται βάσει του άρθρου 103 παράγραφος 1 της συμφωνίας έχουν γίνει στη μεικτή επιτροπή ΕΟΧ.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες, 12 Αυγούστου 1994.

Για τη μεικτή επιτροπή ΕΟΧ Ο πρόεδρος H. HAFSTEIN

(*) 387 D 0516: απόφαση 87/516/Ευρατόμ, ΕΟΚ του Συμβουλίου της 28ης Σεπτεμβρίου 1987 (ΕΕ αριθ. L 302 της 24. 10. 1987, σ. 1).